Storm oor Zuma se salarisverhogingPres. Jacob Zuma. Foto: DoC Die ANC het ŉ mosie om Zuma se salaris met 4,4% te verhoog goedgekeur, hoewel die DA, die EFF, COPE en die ACDP teen die verhoging gestem het. Zuma se salaris is nou R2 874 821 per jaar. Volgens die opposisiepartye verdien Zuma nie ŉ salarisverhoging ná ŉ jaar waarin die ekonomie byna tot rommelstatus geval het, die Nkandla-debakel plaasgevind het en ’n mosie van wantroue in die parlement teen die president ingestel is nie. Die DA het Vrydag in ŉ verklaring gesê die feit dat die ANC ŉ salarisverhoging vir die president goedgekeur het wanneer hy dit nie verdien nie, wys net weereens dat die party die ANC eerste stel en Suid-Afrika tweede. “Suid-Afrika se ekonomie is op die rand van rommelstatus as direkte uitvloeisel van die president se optrede en besluite in Desember verlede jaar. Sy salaris moet onveranderd bly om sy onvermoë om die ekonomie te verbeter en werk te skep te weerspieël,” het die DA gesê. “Zuma se swak gedrag word met R7 876 per dag beloon, terwyl 8,2 miljoen Suid-Afrikaners uit die ekonomie uitgesluit is weens werkloosheid. President Zuma, sy makkers en ANC-kaders hou aan om ŉ lewe van ongerepte oorvloed te leef, beskerm deur korrupsie, onbevoegdheid en middelmatigheid, terwyl gewone, hardwerkende Suid-Afrikaners se finansiële sekuriteit en lewensbestaan gestroop word soos die ekonomie bly daal.” Die ANC het in ŉ verklaring gereageer deur te sê Zuma het al telkemale die salarisverhoging wat hy aangebied is, verminder uit respek vir die land se ekonomiese klimaat. “In die jaar toe hy die amp vir die eerste keer beklee het , het die kommissie [vir die Vergoeding van Openbare Ampsbekleërs] aanbeveel dat hy 8% verhoging kry, maar hy het dit na 7% verminder. In 2010 het die kommissie 7% aanbeveel, maar hy het dit tot 5% verminder en in 2013 het die kommissie 7% aanbeveel, maar die president het besluit om geen verhoging te aanvaar nie.” Die party het die opposisiepartye se LP’s skynheilig genoem en gesê hulle “behoort hulle te skaam”, aangesien hulle doodgelukkig die salarisverhogings wat aan hulle toegestaan is, aanvaar het, maar teen ŉ salarisverhoging vir Zuma stem. “Nie een van die opposisie se LP’s wat jaarliks die parlement se oorweging van Zuma se salarisverhoging misbruik, het die moed gehad om ŉ laer of geen salarisverhoging vir hulself te kies nie.”